Siden klokken 05.30 søndag den 29. januar, er der ingen, der har set Nick Langkjær Hansen. Frivillige og pårørende finkæmmer nu byen, for at finde spor af den unge mand, der blev væk efter en bytur i Aarhus C.

Annonce

AARHUS: Der dufter af kaffe i mødelokalet på The Mayor Hotel på Banegårdspladsen. Ved to lange borde sidder folk i deres overtøj. De er stille. Organisationen Missing People har arrangeret endnu en eftersøgning i Aarhus, og lige nu venter de frivillige på at få besked på, hvad de skal lede efter. - Vi strækker den lige til kvart over. Der er problemer med at finde parkering til de frivillige. Ta' en kop kaffe, siger indsatsleder Vivian Winther Eriksen. Stolebenene skurer mod gulvet med en skrigende lyd, da en frivillig rejser sig fra sin plads for at hente et papkrus med kaffe ved det bord med drikkevarer og snacks, der står langs den ene væg. Mødelokalet er delt op i to. Den ene ende er forbeholdt de pårørende, der sidder samlet under en skærm, der viser grunden til, at alle er mødt op; efterlysningen af Nick Langkjær Hansen. Stemningen er trykket. Flere gange bryder pårørende i gråd, når de hilser på frivillige, de kender, og når folk taler, gør de det lavmælt. Flere ser trætte og blege ud. Da de sidste frivillige er ankommet til hotellet ved Banegårdspladsen, og der i alt er omkring 50 mennesker i rummet, begynder Vivian Winther Eriksen sin briefing.

Missing People søger over hele Aarhus efter Nick Langkjær Hansen

Annonce

Gem jeres teorier

Billedet af Nick Langkjær Hansen på storskærmen blinker, da Vivian Winther Eriksen byder velkommen. - Tak fordi I er mødt op. Det betyder rigtig meget for os og for de pårørende, siger hun og fortæller, hvordan man skal forholde sig til de pårørende, hvis man ikke kender dem personligt. - Hvis man ikke har en relation til de pårørende, skal der ikke stilles spørgsmål eller kommes med teorier. De har nok i deres hoveder i forvejen. Hvis I har nogle teorier, så kom med dem til mig. Indsatslederen taler klart og bestemt til flokken ved de to borde. Hun fortæller, at man skal kigge efter den jakke, de bukser og de sko, som Nick Langkjær Hansen havde på, da han forsvandt. - Hvis man finder effekter, sko, strømper, mobiltelefon, så lad være med at pille ved det, tag et billede og send det til mig, så viser jeg det til de pårørende, der kan be- eller afkræfte, om det har noget at gøre med vores unge mand, siger Vivian Winther Eriksen, der også beder de frivillige om at holde øje med tallet 0291.

Missing People har de seneste dage søgt efter spor efter Nick Langkjær Hansen rundt om i Aarhus by. Foto: Kim Haugaard

Missing People søger over hele Aarhus efter Nick Langkjær Hansen??

Annonce

0291

- Vær opmærksomme på tallet 0291, når I kommer forbi byggepladser og containere. Hvis der står en gummiged eller en traktor, hvor der står 0291, så vil jeg gerne have et billede af det, siger indsatslederen. En frivillig spørger, om det skal være skrevet på en bestemt måde. - Det er lige meget, hvordan det står. Det er et tal, der betyder meget for de pårørende, svarer Vivian Winther Eriksen og fortsætter med at fortælle, at de frivillige skal passe på hinanden, når de er ude at søge. Der bliver ikke sagt mere om tallet, og hvorfor det er vigtigt at holde øje med de fire cifre. De frivillige må bare have øjenene med sig ude på deres ruter.

Annonce

Med hjertet i halsen

Det er gråt og tåget, da de frivillige forlader hotellet for at gå ud og søge efter den forsvundne mand. De bevæger sig ud i byen i små grupper efter at have fået tildelt et område, de skal afsøge. Otte midaldrene mennesker i varmt tøj og gule veste går gennem Rådhusparken og ned mellem Scandinavian Center og Musikhuset. Det område, de skal afsøge, ligger et stykke fra midtbyen, men de har øjnene med sig, selvom de ikke er kommet til det tildelte område endnu. Da de går over Århus Å og hen ad Brabrandstiens første del ved Åparken, kigger de langs vandet og ind mellem træerne, for det kunne jo være, at de fik øje på noget. Tre af de otte i gruppen er kollegaer til en af Nick Langkjær Hansens pårørende. - Det er den måde, vi kan gøre noget på, siger en kvinde fra Horsens, der er ude at søge med Missing People for første gang. Mens de otte frivilige går og taler om, hvor meget nyt, der bliver bygget i Aarhus, får de pludseligt øje på noget, der slet ikke ser rigtigt ud. På den våde jord i siden af Brabrandstien ligger et par sorte jeans med et bælte i, nogle handsker, en grøn strikket hue og et sort penalhus. De frivillige står stille. De taler lavmælt, og en af dem tager et billede af tingene, som hun straks sender til indsatslederen. Så står de der, otte mennesker i gule veste under træerne på Brabrandstien og venter på en sms. Vivian Winther Eriksen skal skrive tilbage, om de pårørende kan genkende, de ting, der ligger der på jorden og ser mistænkelige ud. - Hver gang der tikker noget ind, må de jo sidde med hjertet i halsen, siger en af kvinderne i gruppen med tanke på de pårørende, der sidder tilbage i mødelokalet på The Mayor Hotel og skal se på det, som de frivllige sender billeder af. Hun og resten af gruppen er gået lidt væk fra de bukser og det penalhus, de har fundet. De er blevet i tvivl, om det overhovedet er et spor, og nu ringer en af dem til indsatslederen. De bliver nødt til at få svar.

De frivillige blev delt op i grupper, der hver havde et område af byen, de skulle finkæmme for spor. Foto: Kim Haugaard

Annonce

Øjne i hækken